**Til pårørende**

**Information om deltagelse i en videnskabelig undersøgelse af kritisk syge patienter indlagt på intensivafdeling**

**Dansk titel:** Antipsykotisk behandling af delirium på intensiv afdeling, et internationalt multicenterstudie af et blindet klinisk lodtrækningsforsøg.

Din pårørende er/har været alvorligt syg og har haft brug for akut behandling på intensivafdeling. I den anledning vil vi spørge dig, om du på vegne af din pårørende vil give stedfortrædende samtykke til, at han/hun deltager i en videnskabelig undersøgelse. Da han/hun ikke selv kan afgive samtykke kan du gøre dette på hans/hendes vegne. Undersøgelsen er påbegyndt under den akutte behandling. Deltagelse i undersøgelsen er frivillig, og du kan, når som helst og uden at give en grund, trække dit samtykke tilbage. Afslag og tilbagetrukket samtykke vil ikke påvirke den nuværende eller fremtidige behandling.

Før du beslutter dig for om du vil give stedfortrædende samtykke, skal du fuldt ud forstå hvad undersøgelsen går ud på, og hvorfor vi gennemfører den. Vi vil derfor venligst bede dig om at læse denne deltagerinformation grundigt. Du vil få deltagerinformationen forklaret mundtligt, og du vil få mulighed for at stille spørgsmål. Du er velkommen til at tage et familiemedlem, en ven eller en bekendt med til samtalen.

Hvis du beslutter dig for at din pårørende kan deltage i undersøgelsen, vil vi bede dig om at underskrive vedlagte samtykkeerklæring. Husk at du har ret til betænkningstid før du beslutter om du vil underskrive samtykkeerklæringen. Din pårørende vil blive spurgt om samtykke, så snart hans/hendes tilstand tillader det.

**Baggrund**

Det har igennem mange år været kendt, at patienter indlagt på intensivafdeling, er i risiko for at udvikle delirium. Delirium skyldes uhensigtsmæssig hjernepåvirkning af forskellige årsager, fx svær kritisk sygdom og karakteriseres ved en akut forstyrrelse af hjernens funktioner. Det medfører typisk svingende symptomer i form af ændringer i bevidsthed, opmærksomhed, virkelighedsopfattelse, tankeevne, hukommelse og følelsesliv, og kan i mere alvorlige tilfælde medføre voldsom uro hos patienten. I sådanne tilfælde er man nødt til at anvende beroligende medicin på symptomerne, hvortil der typisk anvendes lægemidler, der normalt anvendes til behandling af psykisk sygdom. Særligt hyppigt anvendes midler mod psykoser (tilstande med forstyrret virkelighedsopfattelse), og i særlig grad lægemidlet haloperidol.

Gennem de seneste år er der stillet spørgsmålstegn ved, om behandling med haloperidol skal gives som standardbehandling på intensivafdelingen, da der er fremført mistanke om, at præparatet ikke har en positiv effekt på tilstanden og måske endda medfører øget dødelighed.

Det er altså uafklaret om behandling af delirium med lægemidlet haloperidol gavner eller skader patienter med delirium på intensivafdelingen, og der er derfor et stort behov for en undersøgelse, der kan afklare dette.

Formålet med undersøgelsen er at be- eller afkræfte, om medicinsk behandling af delirium med haloperidol har en gavnlig effekt hos kritisk syge patienter med delirium indlagt på intensivafdeling. Den gavnlige effekt defineres som øget antal dage i live udenfor hospital.

**Formål med forsøget**

Formålet med forsøget er at be- eller afkræfte, om behandling af delirium med haloperidol har en gavnlig effekt hos kritisk syge patienter indlagt på intensivafdeling.

**Forløb**

Din pårørende blev indlagt på intensivafdeling og omgående sat i behandling, fordi hans/hendes tilstand krævede det. I forbindelse med den videnskabelige undersøgelse er han/hun vilkårligt blevet behandlet med enten haloperidol eller placebo (uvirksomt saltvand), fra indlæggelsen til han/hun blev/bliver helbredt for sit delirium, indstiller behandling eller udskrives fra intensivafdeling. En uafhængig læge, uden tilknytning til undersøgelsen, har før opstart givet skriftligt samtykke til at din pårørende kunne deltage i undersøgelsen. Hurtigst muligt har vi søgt at informere dig om din pårørendes deltagelse i undersøgelsen med henblik på tilladelse til, at denne må fortsætte. Udover dig, skal endnu en læge, der ikke har tilknytning til undersøgelsen, give skriftligt samtykke for at undersøgelsen må fortsætte. Udover den medicin vi undersøger eller saltvand (placebo) har din pårørende modtaget den vanlige behandling for sin sygdom.

Undersøgelsen strækker/strakte sig over den periode, din pårørende er/var indlagt på intensivafdeling, samt ved eventuel genindlæggelse på en intensivafdeling der deltager i undersøgelsen, dog maksimalt 90 dage. Efter et år spørges patienterne om deres livskvalitet. Yderligere inviteres nogle patienter til en yderligere test af deres kognitiv funktion som beskriver blandt andet hukommelsesfunktioner og opmærksomhed. På de afdelinger vil de pårørende ved patientens indlæggelse på Intensiv afdeling, blive spurgt om at udfylde et spørgeskema om patientens kognitive funktion ved indlæggelsen. Spørgeskemaet tager 10-15 minutter og vil blive behandlet anonymt.

Udover de forsøgsansvarlige læger påført denne deltagerinformation, deltager læger og sygeplejersker på afdelingen i den praktiske udførelse af undersøgelsen.

**Afbrydelse af forsøget**

Du kan til enhver tid beslutte, at din pårørende skal udgå af undersøgelsen uden at give begrundelse herfor. Hvis det bliver nødvendigt, vil det ikke få betydning for dit eller din pårørendes forhold til lægerne i afdelingen eller din pårørendes behandling. Din pårørende vil fortsætte med at få den behandling, der er standard for sygdommen. Standardbehandling for delirium i intensiv afdeling er behandling med antipsykotika (inkl. haloperidol) doseret efter behandlende læges vurdering.

Såfremt din pårørende under forsøget udvikler alvorlige bivirkninger til medicin, eller den behandlende læge finder anden indikation for at stoppe, vil han/hun blive taget ud af forsøget. Forsøget er under ekstern monitorering af enheden for Good Clinical Practice (GCP) som sikrer at forsøget overholder lovgivning samt følger GCP-guidelines for lægemiddelforsøg. Forsøget er endvidere under ekstern monitorering af uvildig datasikkerhedskomité, denne vil udføre interimundersøgelse halvvejs inde i forsøget. Såfremt man finder at den ene intervention er overlegen ift. den anden, vil forsøget blive afbrudt før tid.

**Fordele ved forsøget**

Din pårørende vil ikke med sikkerhed selv drage fordel af at deltage i denne undersøgelse. Til gengæld betyder deltagelsen at din pårørende kan medvirke til, at vi får oplysninger som kan afgøre om det gavner kritisk syge patienter at få behandling med haloperidol. Dermed vil de indsamlede data resultere i en forbedret behandling af fremtidige patienter på intensivafdeling.

**Ulemper ved forsøget**

På basis af nuværende viden er der ikke videnskabelig belæg for at haloperidol i behandling af delirium er overlegent ift. placebo mhp. at nedsætte dødelighed eller forkorte sygdommen. Såfremt din pårørende udvikler en ukontrollabel form for delirium, som ikke kan håndteres med forsøgsmedicinen, er der udviklet en protokol for anvendelse af anden medicin, som er i tråd med vanlig praksis for behandling af delirium i intensiv afdelingen.

**Bivirkninger, risici og komplikationer**

Haloperidol er et meget hyppigt brugt og velkendt præparat. De hyppigst beskrevne bivirkninger er som oftest milde og forbigående. Det drejer sig om hovedpine, mavesmerter og andre gener relateret til mavetarmkanalen samt lette allergiske reaktioner. Der kan også ses påvirkning af bevægemønsteret, humøret og nattesøvnen.

Alvorlige kendte bivirkninger til haloperidol er meget sjældne, men omfatter allergisk reaktion overfor lægemidlet, alvorlige hjerterytmeforstyrrelser, påvirkning af lever, samt varige ændringer i bevægemønstre og nyresvigt.

Behandling med saltvand har ingen bivirkninger i de mængder, der indgives i dette forsøg.

Der kan, som altid ved medicinsk behandling, opstå andre uforudsete bivirkninger i forbindelse med forsøget.

**Patienterstatning**

Skulle der mod forventning opstå en skade forårsaget af forsøgsmedicinen er din pårørende dækket af den offentlige patientforsikring. Får du eller din pårørende behov for at klage over noget i forbindelse med deltagelsen i undersøgelsen, kan du få vejledning ved kontakt undertegnede eller patientvejlederen i den region din pårørende er bosat i.

**Fortrolighed og tavshedspligt**

Alle oplysninger vil blive behandlet fortroligt. Ved indberetning af resultater og ved publikation af resultater vil din pårørende være anonym. Lægemiddelstyrelsen, GCP-enheden (enheden der kontrollerer, at undersøgelsen udføres efter gældende retningslinjer) og de ansvarlige læger (Sponsor og Investigator) har adgang til hele din pårørendes journal for at sikre, at undersøgelsen udføres som aftalt. Fra journalen indhentes oplysninger om tidligere sygdomme, blodprøvesvar, medicin samt behandling og hændelser på intensivafdelingen. Alle med adgang til journalen er underlagt tavshedspligt.

**Økonomi og organisation**

AID-ICU-forsøget er initieret af specialeansvarlig overlæge Lone Musaeus Poulsen, forskningslektor og ph.d. overlæge Ole Mathiesen og professor Anders Perner. Alle har erfaring med multicenter forskning. AID-ICU styregruppen leder og koordinerer forsøget. Den daglige drift varetages af læge, ph.d. studerende Nina Christine Andersen-Ranberg og læge, ph.d. studerende Stine Estrup, Lone Musaeus Poulsen og projektleder Birgit Agerholm Larsen, CRIC. Den uafhængige datamonitorerings- og sikkerhedskomite overvåger sikkerheden i forsøget inklusiv evaluering af potentielle alvorlige bivirkninger og interimanalyse. Fem regionale investigatorer og nationale investigatorer i de andre deltagerlande bidrager til rekruttering af deltagerafdelinger og til at dele erfaringer med drift af forsøget lokalt.

AID-ICU-forsøget er delvist finansieret af Innovationsfonden (5.900.000 kr), Regionernes Medicinpulje (1.125.000 kr.) og de i forsøget deltagende intensivafdelinger, der aflønner relevant personale, herunder ph.d. studerende, seniorforskere, investigatorer, datamanager og statistiker. Forsøget støttes af fondsmidler fra offentlige og private fonde uden relation til lægemiddelindustrien.

Undersøgelsen forventes at vare 2 år, og 1000 patienter i Europa vil deltage.

**Adgang til forsøgsresultater**

Når undersøgelsen er afsluttet opgør vi overlevelse og bivirkninger til forsøgsmedicinen. Resultaterne bliver offentliggjort i et internationalt videnskabeligt tidsskrift, samt på hospitalets hjemmeside og på hjemmesiden for undersøgelsen (www.cric.nu/aid-icu). Ønskes information om projektets resultater, er du velkommen til at rette henvendelse til undertegnede.

**Kontakt**

Vi håber, at du, med denne information, har fået tilstrækkeligt indblik i, hvad undersøgelsen går ud på, og at du føler dig rustet til at tage beslutning om din pårørendes eventuelle deltagelse. For yderligere information er du meget velkommen til at kontakte en af nedenstående forsøgsansvarlige. Vi opfordrer dig også til at læse det vedlagte materiale *”Forsøgspersoners rettigheder i et sundhedsvidenskabeligt forskningsprojekt”* fra Den Nationale Videnskabsetiske Komité.

Med venlig hilsen

**Lone Musaeus Poulsen** **Nina Christine Andersen-Ranberg**

Specialeansvarlig overlæge Læge, ph.d.studerende

Intensiv afsnit, Sjællands Universitetshospital Intensiv afsnit, Sjællands Universitetshospital

Lykkebækvej 1 Lykkebækvej 1

4600 Køge 4600 Køge

Tel.: 9357 7750 Tel.: 9357 7750

E-mail: lmp@regionsjaelland.dk E-mail: ncan@regionsjaelland.dk

**Ole Mathiesen Stine Estrup**

Klinisk forskningslektor, overlæge, ph.d Læge, ph.d.studerende

Intensiv afsnit, Sjællands Universitetshospital Intensiv afsnit, Sjællands Universitetshospital

Lykkebækvej 1 Lykkebækvej 1

4600 Køge 4600 Køge

Tel.: 9357 7750 Tel.: 9357 7750

E-mail: omat@regionsjaelland.dk E-mail: sed@regionsjaelland.dk